ดัชนีเซี่ยงไฮ้คอมโพสิตปิดพุ่ง 156.30 จุด รับแบงก์ชาติจีนอัดฉีดเงิน
ดัชนีเซี่ยงไฮ้คอมโพสิตปิดพุ่ง 156.30 จุด รับแบงก์ชาติจีนอัดฉีดเงิน
27 ส.ค. 2558

สำนักข่าวซินหัวรายงานว่า เซี่ยงไฮ้คอมโพสิตตลาดหุ้นจีนปิดพุ่งขึ้น ขานรับข่าวธนาคารกลางจีนอัดฉีดเงินเข้าสู่ระบบเพิ่มเติมในวันนี้ ทั้งนี้ดัชนีเซี่ยงไฮ้คอมโพสิตพุ่งขึ้น 156.30 จุด หรือ +5.34% ปิดที่ 3,083.59 จุด
ตลาดหุ้นจีนได้รับแรงหนุนหลังจากธนาคารกลางจีนได้อัดฉีดเงินเข้าสู่ระบบต่อเนื่องในวันนี้ จากแถลงการณ์ที่ได้มีการเผยแพร่ผ่านทางเว็บไซต์ของธนาคารกลางจีนระบุว่า ธนาคารกลางจีนอัดฉีดเม็ดเงิน 1.50 แสนล้านหยวน หรือ 2.34 หมื่นล้านดอลลาร์ ผ่านทางข้อตกลงซื้อพันธบัตรโดยมีสัญญาขายคืน (reverse repo) อายุ 7 วัน
นักวิเคราะห์มองว่า การอัดฉีดเงินเข้าสู่ระบบก่อนที่การปรับลดสัดส่วนการกันสำรองของธนาคารพาณิชย์จะมีผลบังคับใช้ในวันที่ 6 ก.ย.นั้น แสดงให้เห็นว่า ธนาคารกลางจีนหวังที่จะทำให้ต้นทุนในการระดมทุนมีเสถียรภาพ ขณะที่มีแรงกดดันด้านกระแสเงินทุนไหลออก